S-225/2008

Mál þetta, sem þingfest var þann 7. maí sl. og dómtekið 20. ágúst sl., er höfðað með ákæru lögreglustjórans á Selfossi, dagsettri 14. apríl 2008, á hendur V-kk-þgf F-kk-þgf H-kk-þgf, kt. 000000-0000, Réttarholtsvegi 95, Reykjavík,

fyrir nytjastuld og til vara hylmingu með því að hafa, miðvikudaginn 24. janúar 2007, tekið við kveikjuláslyklum bifreiðarinnar NA-604 frá óþekktum aðila, vitandi að bifreiðin var stolin og hagnýta sér bifreiðina til aksturs í heimildarleysi, fram til þess að lögregla handtók ákærða að kvöldi 24. janúar 2007 við Norðurbrún í Reykjavík. Er brotið sagt varða til 1. mgr. 259. gr. almennra hegningarlaga nr. 19/1940, sbr. lög nr. 20/1956, en til vara við 254. gr. sömu laga. Þá er þess krafist að ákærði verði dæmdur til refsingar.

Ákærði mætti ekki við þingfestingu málsins þann 7. maí sl. en verjandi hans, E-kk-nf Þ-kk-nf G-kk-nf hdl., mætti og tilkynnti dóminum að ákærði ætti erfitt með að komast fyrir dóminn. Var málinu frestað til 22. maí sl. til fyrirtöku. Þann dag mætti ákærði ekki fyrir dóminn en verjandi hans mætti og óskaði eftir fresti vegna veikinda ákærða. Var málinu frestað til aðalmeðferðar til fimmtudagsins 7. ágúst sl. Þann 6. ágúst sl. sendi verjandi ákærða dóminum bréf þar sem hann tilkynnti að hann hefði ekki náð í ákærða þrátt fyrir ítrekaðar tilraunir og óskaði eftir nýjum tíma til aðalmeðferðar. Var málinu frestað til 21. ágúst sl., en deginum áður sendi verjandi ákærða dóminum bréf þar sem hann tilkynnti að hann hefði ekki náð í ákærða þrátt fyrir ítrekaðar tilraunir og gerði ekki frekari kröfur í málinu utan að hann krafðist þóknunar fyrir vinnuframlag sitt og að hún yrði greidd úr ríkissjóði. Ákærði hefur ekki mætt fyrir dóm þrátt fyrir löglega birtingu ákæru þann 29. apríl sl. ásamt fyrirkalli þar sem þess var getið að málið kynni að verða dæmt að ákærða fjarstöddum. Málið var því tekið til dóms þann 21. ágúst sl. samkvæmt 1. mgr. 126. gr. laga nr. 19/1991 um meðferð opinberra mála.

Um málavexti vísast til ákæruskjals. Sannað er að ákærði framdi brot þau sem greinir í ákæru, enda samrýmast þau gögnum málsins og eru þau réttilega færð til 1. mgr. 259. gr. almennra hegningarlaga nr. 19/1940. Ákærði hefur með háttsemi sinni unnið sér til refsingar.

Samkvæmt sakavottorði sem liggur fyrir í málinu hefur ákærða nokkrum sinnum verið gerð refsing fyrir ölvunarakstur, brot gegn lögum um ávana- og fíkniefni, húsbrot, fíkniefnaakstur og lyfjaakstur. Ákærði gekkst undir viðurlagaákvörðun 22. janúar 2008 fyrir að aka undir áhrifum fíkniefna og aftur fyrir ölvunarakstur þann 5. maí 2008. Brot það sem ákærði hefur verið sakfelldur fyrir nú framdi hann 24. janúar 2007 og verður því gerð refsing samkvæmt reglum 78. gr. almennra hegningarlaga nr. 19/1940 þar sem um hegningarauka er að ræða. Með vísan til þessa þykir refsing ákærða hæfilega ákveðin fangelsi í einn mánuð en fresta skal fullnustu refsingarinnar og hún niður falla, haldi ákærði almennt skilorð eins og greinir í dómsorði.

Með vísan til 165. gr. laga um meðferð opinberra mála nr. 19/1991 ber ákærða að greiða allan sakarkostnað sem er þóknun skipaðs verjanda hans, E-kk-ef Þ-kk-ef G-kk-ef héraðsdómslögmanns, 139.440 krónur að meðtöldum virðisaukaskatti, auk ferðakostnaðar 26.550 krónur.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, V-kk-nf F-kk-nf H-kk-nf, sæti fangelsi í einn mánuð en fresta skal fullnustu refsingar og hún niður falla að liðnum tveimur árum frá birtingu dóms að telja haldi ákærði almennt skilorð 57. gr. almennra hegningarlaga nr. 19/1940.

Ákærði greiði allan sakarkostnað, þar með talda þóknun skipaðs verjanda síns, E-kk-ef Þ-kk-ef G-kk-ef héraðsdómslögmanns, 139.440 krónur að meðtöldum virðisaukaskatti, og ferðakostnað 26.550 krónur.

Á-kvk-nf G-kvk-nf.